OBH 5360/2000.
Az állampolgári jogok országgyűlési biztosának jelentése
Előadó: dr. Izafé Éva

Az eljárás megindulása
	A panaszos beadvánnyal fordult az állampolgári jogok országgyűlési biztosához, mert sérelmezte, hogy Gyula Város Önkormányzata a jövedelempótló támogatás folyósítását szüneteltette, illetve megszüntette.
A vizsgálatot az Alkotmányban deklarált szociális biztonsághoz való jog megsértésének gyanúja miatt  indítottam.

A megállapított tényállás
	A panaszos ügyében az önkormányzat határozatában a jövedelempótló támogatás szüneteléséről döntött, mivel a panaszos a közmunka felvételére nem jelent meg. Fellebbezését a képviselő-testület elutasította. A panaszos azt sérelmezte, hogy főiskolai (tanár) végzettsége ellenére árkot és csatornatisztítást végző közmunkások irányítására szólt a közmunka. A panaszos vitatta, hogy főiskolai végzettségére tekintettel az árkot és a csatornát tisztító közmunkások irányítása megfelel a szociális törvényben előírt feltételeknek. A kérdés megválaszolására állásfoglalás céljából megkerestem a szociális és családügyi minisztert, melyről a panaszost tájékoztattam. A szociális és családügyi miniszter a megkeresést hatáskörváltozás miatt válaszadásra áttette a gazdasági miniszterhez.
A gazdasági miniszter válaszában közölte, hogy a főiskolai tanár "végzettség" valójában nem végzettségi szintet jelöl, hanem egy munkakört, illetve az ezzel együtt járó címet, melyhez felsőfokú végzettség szükséges. Az önkormányzat által felajánlott munka tehát akkor megfelelő, ha a felsőfokú végzettségénél eggyel alacsonyabb szintű végzettségnek, azaz középfokú végzettségnek felel meg.
Az árok és csatornatisztítás munkakör pontos leírásának hiányában nem állapítható meg, hogy a közmunkásokkal ezt a tevékenységet katasztrófa-elhárítási (belvízvédelmi), kommunális, környezetvédelmi, vízgazdálkodási vagy egyéb célból, esetleg többes célból végeztetik. Ennek megfelelően a munkakör betöltéséhez szükséges végzettségi szint megállapítása nem lehetséges. A munkakör képesítési előírásainak meghatározására 
•	környezetvédelmi munkakör esetén a környezetvédelmi miniszter, 
•	vízgazdálkodási, vízügyi munkakör esetén a közlekedési és vízügyi miniszter,
•	vidékfejlesztési munkakör esetén a földművelésügyii és vidékfejlesztési miniszter az illetékes.
Abban az esetben, ha a sérelmezett munkakör betöltésének feltételeként az illetékes tárcák valamelyike középfokú végzettségnek megfelelő szakképesítést, vagy iskolai végzettséget ír elő, a munkahely a gazdasági miniszter álláspontja szerint megfelel a szociális igazgatásról és szociális ellátásról szóló törvény - korábban hatályos - szabályozásának. (... a munkakör akkor megfelelő, ha a munkanélküli szakképzettségének, illetve iskolai végzettségének, vagy annál eggyel alacsonyabb szintű végzettségnek, valamint az Flt. 25. §-a (2) bekezdésének b) és d) pontjában foglaltaknak megfelel; ...)

Az ügy jogszabályi háttere 
•	1993. évi III. törvény a szociális igazgatásról és szociális ellátásokról
Munkanélküliek jövedelempótló támogatása
34/A. § Hatálytalan: 2000. V. 1-től
(1) Együttműködést nem vállalónak minősül az a munkanélküli, aki
(2) Az (1) bekezdés a) és b) pontjának alkalmazásában a munkahely akkor megfelelő, ha a felajánlott munkahely közhasznú munka
a) a munkanélküli szakképzettségének, illetve iskolai végzettségének, vagy annál eggyel alacsonyabb szintű végzettségnek, valamint az Flt. 25. §-a (2) bekezdésének b) és d) pontjában foglaltaknak megfelel;
A korábbi címmel együtt hatályon kívül helyezte: 1999. évi CXXII. törvény 54. § (3) bek. Hatálytalan: 2000. V. 1-től. Annak a munkanélkülinek, akinek a  támogatás folyósítása 2000.  V. 1-jén vagy ezt követően szünetel, illetőleg akinek 2000. V. 1-jét megelőzően a támogatásra való jogosultságát megállapították, vagy ezen  időpontot megelőzően keletkezett jogosultsága alapján az ellátás megállapítására irányuló kérelmét 2000. április 30-ig benyújtja, az ellátást az akkor hatályos  szabályok szerint kell megállapítani, illetve folyósítani.
Lásd: 1999. évi CXXII. törvény 54. § (3), 56. § (1)-(3).

Az érintett alkotmányos jog
•	1949. évi XX. törvény a Magyar Köztársaság Alkotmánya
70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

A vizsgálat megállapításai
	A vizsgálatban megállapítottam, hogy a jövedelempótló támogatás szüneteléséről szóló első fokú határozat fellebbezését követően Gyula Város Önkormányzatának Képviselő-testülete határozatát azzal indokolta, hogy a főiskolai végzettségű tanár esetében a felajánlott árkot és csatornatisztítást végző közmunka irányítói feladata eggyel alacsonyabb szintű, tehát középfokú végzettséget igényel, ezért megfelel a szociális törvényben előírtaknak, amely szerint a munkahely akkor megfelelő, ha a felajánlott közhasznú munka  a munkanélküli iskolai végzettségének vagy annál eggyel alacsonyabb szintű végzettségnek megfelel.
Az eljárásban megkeresett gazdasági miniszter álláspontja ettől nem tért el, csupán rámutatott arra, hogy az árkot és csatornatisztítást végző közmunkások irányítását jelentő munkakör képesítési előírásainak meghatározása több tárcát érinthet. Abban az esetben, ha a sérelmezett munkakör betöltésének feltételeként az illetékes tárcák középfokú végzettséget írnak elő, úgy a miniszter álláspontja szerint a legfeljebb eggyel alacsonyabb  szintű  végzettség követelménye a vizsgált esetben teljesült. A miniszter álláspontjával egyetértek, mivel az irányító-vezető munkakör és feladat a munka világában felsőfokú, esetenként középfokú végzettséget követel, ezért az önkormányzat határozatában kifejtett indokolás a törvény szellemének megfelel.
A panaszos és családja megélhetését az önkormányzat kiegészítő családi pótlék folyósításával jelenleg is segíti, illetve a polgármester arról is tájékoztatott, hogy a panaszos állatok nevelésével foglalkozik, így megélhetése remélhetőleg biztosított.
	A vizsgálatban megállapítottam, hogy Gyula Város Önkormányzatának első és másodfokú eljárásában az Alkotmányban deklarált szociális biztonsághoz való  joggal összefüggésben visszásság nem merült fel, ezért a vizsgálatot lezártam.

Budapest, 2001. szeptember 6.

Lenkovics Barnabás